Maccaia, nuvie basse, bollezzumme

Opera letiaia in zeneise do Plinio Guidoni

 Maccaia, nuvie basse, bollezzumme  
Maccaia, nuvie basse, bollezzumme 
davanti a-a mænn-a; 
davanti a-a galleria 
'nna muägia de nebbia e de sproin. 
A galëa a n'aspëta, 
n'aspëta a fila di cäri bestiamme... 
Arriviëmo à destin? 

E ancheu mi penso 
a-o Meu Vegio, a-e torce 
a-i cäsci, a-i sbraggi 
de tutti quelli cæn sensa moriaggi, 
scciavi lô ascì... 
a-i barconetti inciödæ 
a-o locciâ do vagon 
e à quella longa fïa d'infamitæ 
sensa raxon.

Penso a-e teu tresse bionde e a-o çê de mazzo 
e a-o döçe chitarrin 
ch'an fæto à tòcchi à son de carcagnæ... 
Arriviëmo à destin?

Xeua canson, 
xeua lontan, ma taxi: 
questa a no l'é 'nna stöia da contâ; 
mëgio ascordâselo 
o trovatô provensâ. 
Da-o sangue de'nna reusa 
nasce un pendin de cristallo 
sensa un lamento; 
ærta de d'äto à Arbâ passa unna lödoa: 
a va verso ponente, 
controvento.

Categorîa:Conponiménti in lìgure